送趙仲禮守天台
作者：樓鑰
朝代：宋

paragraphs: 槹閒社稷臣，卷藏經濟手。
功名付諸郎，秀出諸公右。
大兒倅東嘉，洗印未云久。
次子鎮赤城，急流去何驟。
二者皆爲親，欲奉喬松壽。
況有戲綵堂，可繼清獻後。
鄰封尤便養，榮侍各晝繡。
春風扇微和，安輿雲出岫。
家傳吏師法，從政於何有。
還歸鴛鷺行，金印當繫肘。
向來嘗佐郡，山川若僚友。
南渡多北客，風味中都舊。
士夫喜公來，紛然迎馬首。
其中多故知，頗問老夫否。